AOT มาร์เก็ตแคปแตะ 1 ล้านลบ. ดัน SET ปิดบวก 25 จุด ทุบสถิตินิวไฮตั้งแต่เปิดตลาดฯ
AOT มาร์เก็ตแคปแตะ 1 ล้านลบ. ดัน SET ปิดบวก 25 จุด ทุบสถิตินิวไฮตั้งแต่เปิดตลาดฯ โดยดัชนีปิดตลาดวันนี้ที่ระดับ 1,778.53 จุด บวก 24.82 จุด หรือ 1.42% ด้วยมูลค่าการซื้อขาย 8.59 หมื่นล้านบาท
3 ม.ค. 2561

ผู้สื่อข่าวรายงานว่า ดัชนีตลาดหลักทรัพย์ฯ วันนี้ (3 ม.ค.61) กระฉูดกว่า 24.82 จุด มาปิดที่ 1,778.53 จุด เปลี่ยนแปลง 1.42% ด้วยมูลค่าการซื้อขาย 8.59 หมื่นล้านบาท ทะลุสถิติเดิมที่เคยปิดตลาดสูงสุดที่ระดับ 1,753.79 จุด ที่เคยทำได้เมื่อวันที่ 7 ม.ค. 2537 ที่ผ่านมา อีกทั้งยังทำสถิติสูงสุดนับตั้งแต่ก่อตั้งตลาดหลักทรัพย์เมื่อวันที่ 30 เม.ย. 2518 
โดยภาวะตลาดหุ้นไทยวันนี้ปรับตัวเพิ่มขึ้นจากตัวเลขภาคการผลิตของทั้งสหรัฐฯ ยุโรปและจีนที่ยังคงขยายตัวแข็งแกร่ง ประกอบกับเงินบาทที่แข็งค่าขึ้นเป็นบวกต่อกระแส Fund Flow ต่างชาติ อีกทั้งยังมีแรงซื้อเข้ามาในหุ้นกลุ่มขนาดใหญ่ อาทิ AOT, PTT ADVANC, CPALL, IVL, KBANK และ GULF เป็นต้น
ด้านราคาหุ้น บริษัท ท่าอากาศยานไทย จำกัด (มหาชน) หรือ AOT ปิดตลาดวันนี้ อยู่ที่ 70.50 บาท เพิ่มขึ้น 2.50 บาท หรือ 3.68% สูงสุดที่ระดับ 71 บาท ต่ำสุดที่ระดับ 68.75 บาท ด้วยมูลค่าซื้อขาย 4.31 พันล้านบาท ซึ่งยังเป็นการทุบสถิติออลไทม์ไฮในรอบ 13 ปี นับตั้งแต่เข้าตลาดเมื่อวันที่ 11 มี.ค. 2547 ขณะเดียวกันมูลค่าหลักทรัพย์ตามราคาตลาด (Market Cap) ยังขึ้นมาแตะที่ระดับ 1 ล้านล้านบาท